**NÁRODNÁ RADA SLOVENSKEJ REPUBLIKY**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**IV. volebné obdobie**

Číslo: 1075/2009

### 1108a

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva (tlač 1108) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre verejnú správu a regionálny rozvoj ako gestorský výbor k **vládnemu návrhu** **zákona, ktorým sa dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva (tlač 1108)** podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 1466 zo 17. júna 2009 pridelila  **vládny návrh zákona, ktorým sa dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva (tlač 1108)** na prerokovanie týmto výborom:

**Ústavnoprávnemu výboru Národnej rady Slovenskej republiky**

**Výboru Národnej rady Slovenskej republiky pre financie, rozpočet a menu**

**Výboru Národnej rady Slovenskej republiky pre hospodársku politiku**

**a**

**Výboru Národnej rady Slovenskej republiky pre verejnú správu a regionálny rozvoj;**

Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

Ústavnoprávny výbor Národnej rady Slovenskej republiky uznesením č. 683 zo  17. júna 2009 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami;**

Výbor Národnej rady Slovenskej republiky pre financie, rozpočet a menu uznesením č. 556 z 18. júna 2009 s vládnym návrhom zákona **súhlasil** a odporučil ho Národnej rade Slovenskej republiky **schváliť;**

Výbor Národnej rady Slovenskej republiky pre hospodársku politiku uznesením č. 534 zo 17. júna 2009 s vládnym návrhom zákona **súhlasil** a odporučil ho Národnej rade Slovenskej republiky **schváliť**;

Výbor Národnej rady Slovenskej republiky pre verejnú správu a regionálny rozvoj uznesením č. 299 zo 17. júna 2009 s vládnym návrhom **súhlasil** a odporučil ho Národnej rade Slovenskej republiky **schváliť.**

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplývajú tieto pozmeňujúce a doplňujúce návrhy:

1. Za čl. I sa vkladá nový čl. II, ktorý znie:

„Čl. II

Zákon č. 5/2004 Z. z. o službách zamestnanosti a o zmene a doplnení niektorých zákonov v znení zákona č. 191/2004 Z. z., zákona č. 365/2004 Z. z., zákona č. 585/2004 Z. z., zákona č. 614/2004 Z. z., zákona č. 1/2005 Z. z., zákona č. 82/2005 Z. z., zákona č. 528/2005 Z. z., zákona č. 573/2005 Z. z., zákona č. 310/2006 Z. z., zákona č. 693/2006 Z. z., zákona č. 561/2007 Z. z., zákona č. 139/2008 Z. z., zákona č. 233/2008 Z. z., zákona č. 263/2008 Z. z., zákona č. 460/2008 Z. z., zákona č. 562/2008 Z. z., zákona č. 49/2009 Z. z. a zákona č. 108/2009 Z. z. sa mení a dopĺňa takto:

1. V § 60 ods. 1 sa slová „do 30. apríla kalendárneho roka nasledujúceho po kalendárnom roku“ nahrádzajú slovami „do konca prvého kalendárneho mesiaca štvrťroka nasledujúceho po štvrťroku“.
2. V § 60 ods. 2 úvodnej vete sa slovo „zriadenie“ nahrádza slovom „úhradu“.
3. V § 60 ods. 2 písmeno f) znie:

„f) náklady na úhradu mzdy a preddavku na poistné na zdravotné poistenie, poistného na sociálne poistenie a príspevku na starobné dôchodkové sporenie, platených zamestnávateľom za zamestnancov, ktorí sú občanmi so zdravotným postihnutím; tieto náklady sa neuhrádzajú, ak bol zamestnávateľovi na tento účel poskytnutý príspevok podľa § 56 alebo § 56a.“

1. V § 60 ods. 3 sa za písmeno e) vkladá nové písmeno f), ktoré znie:

„f) náklady na úhradu preddavku na poistné na zdravotné poistenie, poistného na sociálne poistenie a príspevku na starobné dôchodkové sporenie, platených samostatne zárobkovo činnou osobou, ktorá je občanom so zdravotným postihnutím,“.

Doterajšie písmená f) až h) sa označujú ako písmená g) až i).

1. V § 60 odsek 7 znie:

„(7) Príspevok poskytuje príslušný úrad na základe dokladov preukazujúcich vynaložené náklady podľa odsekov 2 až 5 za príslušný štvrťrok najviac vo výške 25 % zo súm ustanovených v odseku 6, a to do konca druhého mesiaca, ktorý nasleduje po uplynutí kalendárneho štvrťroka, za ktorý sa príspevok žiada.“

1. § 60 sa dopĺňa odsekom 8, ktorý znie:

„(8) Splnenie povinností podľa § 70 ods. 7 právnická osoba alebo fyzická osoba preukazuje úradu raz ročne spolu s prvou písomnou žiadosťou o poskytnutie príspevku podanou v príslušnom kalendárnom roku. Právnická osoba alebo fyzická osoba je povinná oznámiť úradu najneskôr do 30 kalendárnych dní každú zmenu skutočností uvedených v § 70 ods. 7. “

1. V § 70 ods. 7 úvodná veta znie:

„Ak tento zákon neustanovuje inak, právnická osoba, fyzická osoba alebo uchádzač o zamestnanie, ktorý pred zaradením do evidencie uchádzačov o zamestnanie prevádzkoval alebo vykonával samostatnú zárobkovú činnosť a ktorí požiadali o poskytnutie príspevku podľa tohto zákona, sú povinní ku dňu podania žiadosti preukázať“.

1. Za § 72h sa vkladá § 72i, ktorý vrátane nadpisu znie:

„§ 72i

Prechodné ustanovenie k úprave účinnej k 7. júlu 2009

(1) Za obdobie od 1. januára 2009 do 30. júna 2009 sa príspevok na úhradu prevádzkových nákladov chránenej dielne alebo chráneného pracoviska a na úhradu nákladov na dopravu zamestnancov poskytne právnickej osobe alebo fyzickej osobe, ak o tento príspevok písomne požiada najneskôr do 31. júla 2009. Príspevok najviac vo výške 50 % zo súm ustanovených v § 60 ods. 6 na základe dokladov preukazujúcich vynaložené náklady podľa § 60 ods. 2 až 5 za obdobie od 1. januára 2009 do 30. júna 2009 poskytne príslušný úrad do 31. augusta 2009.

(2) Za obdobie od 1. júla 2009 do 30. septembra 2009 sa príspevok na úhradu prevádzkových nákladov chránenej dielne alebo chráneného pracoviska a na úhradu nákladov na dopravu zamestnancov poskytne právnickej osobe alebo fyzickej osobe, ak o tento príspevok písomne požiada najneskôr do 31. októbra 2009. Príspevok najviac vo výške 25 % zo súm ustanovených v § 60 ods. 6 na základe dokladov preukazujúcich vynaložené náklady podľa § 60 ods. 2 až 5 za obdobie od 1. júla 2009 do 30. septembra 2009 poskytne príslušný úrad do 30. novembra 2009.“.“.

K bodu 1

Zákonom č. 108/2009, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov bol novelizovaný v článku II § 60 ods. 1 zákona č. 5/2004 Z. z. o službách zamestnanosti. Tento zákon nadobudol účinnosť 1. apríla 2009. V zmysle tohto zákona sa zmenilo štvrťročné predkladanie žiadosti o poskytnutie príspevku na úhradu prevádzkových nákladov chránenej dielne alebo chráneného pracoviska a na úhradu nákladov na dopravu zamestnancov na ročné. Dôvodom tejto úpravy boli námietky chránených dielní a zástupcov organizácií zdravotne postihnutých, že pri štvrťročnom predkladaní žiadosti o poskytnutie príspevku museli právnické osoby a fyzické osoby preukazovať aj skutočnosti podľa § 70 ods. 7 zákona o službách zamestnanosti, za ktoré uhrádzali poplatky, čo im spôsobovalo zvýšené finančné náklady.

V dôsledku globálnej finančnej a hospodárskej krízy sa však chránené dielne alebo chránené pracoviská dostávajú do situácie, že nemajú finančné zdroje na úhradu prevádzkových nákladov a nie sú dostupné ani úverové zdroje.

Z dôvodu, aby kvôli finančným problémom nezanikli pracovné miesta pre občanov so zdravotným postihnutím v chránených dielňach a na chránených pracoviskách sa navrhovanou úpravou v § 60 ods. 1 navrhuje priebežné poskytovanie príspevku na úhradu prevádzkových nákladov chránenej dielne alebo chráneného pracoviska a na úhradu nákladov na dopravu zamestnancov, a to štvrťročne.

Vecná súvislosť čl. II s vládnym návrhom novely zákona č. 528/2008 Z. z. spočíva v prevažujúcom zdroji financovania príspevku na úhradu prevádzkových nákladov chránenej dielne alebo chráneného pracoviska a na úhradu nákladov na dopravu zamestnancov, ktorý je financovaný zo zdrojov Európskeho sociálneho fondu a spolufinancovaný zo štátneho rozpočtu tak, ako aj ďalšie opatrenia prijaté na zmiernenie dopadov globálnej finančnej krízy a hospodárskej krízy.

K bodu 2

Navrhuje sa z dôvodu jednoznačnosti výkladu upraviť úvodnú vetu v § 60 ods. 2.

K bodu 3

Navrhovaným novým znením písm. f) v § 60 ods. 2 sa na rozdiel od platnej právnej úpravy jednoznačne v rámci prevádzkových nákladov vymedzujú náklady na zamestnancov, ktorí sú občanmi so zdravotným postihnutím. Ide o náklady na úhradu mzdy a preddavku na poistné na zdravotné poistenie, poistného na sociálne poistenie a príspevku na starobné dôchodkové sporenie, platených zamestnávateľom za zamestnancov, ktorí sú občanmi so zdravotným postihnutím.

K bodu 4

Z dôvodu vytvorenia rovnakých podmienok na rozsah uhrádzaných prevádzkových nákladov úradom pre zamestnávateľa, ktorý zamestnáva občanov so zdravotným postihnutím a občana so zdravotným postihnutím, ktorý vykonáva alebo prevádzkuje samostatnú zárobkovú činnosť, sa v § 60 ods. 3 navrhuje vložiť nové písmeno f), podľa ktorého sa za prevádzkové náklady občana so zdravotným postihnutím, ktorý prevádzkuje alebo vykonáva samostatnú zárobkovú činnosť považujú aj náklady na úhradu preddavku na poistné na zdravotné poistenie, poistného na sociálne poistenie a príspevku na starobné dôchodkové sporenie, platených samostatne zárobkovo činnou osobou, ktorá je občanom so zdravotným postihnutím.

K bodu 5

Novým znením odseku 7 v § 60 sa  stanovuje percentuálna výška príspevku za príslušný štvrťrok a lehota pre úrad na poskytnutie príspevku na úhradu prevádzkových nákladov chránenej dielne alebo chráneného pracoviska a na úhradu nákladov na dopravu zamestnancov, čím sa zabezpečuje jeho priebežné poskytovanie v rámci príslušného kalendárneho roka.

K bodu 6

Doplnením odseku 8 v § 60 sa navrhuje, aby právnická osoba alebo fyzická osoba splnenie povinností podľa § 70 ods. 7 preukazovala raz ročne spolu s prvou písomnou žiadosťou o poskytnutie príspevku podanou v príslušnom kalendárnom roku, a to z dôvodu zníženia administratívnej a finančnej náročnosti, ktorá je spojená so štvrťročným predkladaním žiadostí o poskytnutie príspevku. Súčasne sa ustanovuje povinnosť pre právnickú osobu a fyzickú osobu oznamovať úradu každú zmenu skutočností podľa § 70 ods. 7 v lehote najneskôr do 30 kalendárnych dní.

K bodu 7

Úprava úvodnej vety v § 70 ods. 7 sa navrhuje nadväzne na nový odsek 8 v § 60.

K bodu 8

Prechodné ustanovenia v § 72i ustanovujú postup a podmienky poskytnutia príspevku na úhradu prevádzkových nákladov chránenej dielne alebo chráneného pracoviska a na úhradu nákladov na dopravu zamestnancov za prvý polrok 2009 a tretí štvrťrok 2009 vzhľadom na navrhovanú účinnosť zákona.

Ústavnoprávny výbor NR SR

**Gestorský výbor odporúča schváliť.**

1. Doterajší čl. II sa označuje ako čl. III.

V súvislosti s navrhovaným doplnením je potrebné upraviť názov vládneho návrhu zákona takto: „Zákon, ktorým sa dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva a ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov“.

Legislatívno-technické zmeny v súvislosti s vložením nového čl. II.

Ústavnoprávny výbor NR SR

**Gestorský výbor odporúča schváliť.**

**V.**

Gestorský výbor odporúča o návrhoch výborov Národnej rady Slovenskej republiky, ktorý je uvedený v spoločnej správe hlasovať takto:

Gestorský výbor o pozmeňujúcich a doplňujúcich návrhoch odporúča hlasovať:

spoločne hlasovať o bodoch 1 a 2, s odporúčaním gestorského výboru **schváliť**.

**VI.**

Gestorský výbor na základe stanovísk výborov k **vládnemu návrhu** **zákona, ktorým sa dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva (tlač 1108)** vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov ***odporúča*** Národnej rade Slovenskej republiky **vládny návrh** **zákona, ktorým sa dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva (tlač 1108)** v znení schválených pozmeňujúcich a doplňujúcich návrhov uvedených v tejto správe a prednesených v rozprave **s c h v á l i ť.**

Spoločná správa výborov Národnej rady Slovenskej republiky o **vládnom návrhu** **zákona, ktorým sa dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva (tlač 1108a)** bola schválená v druhom čítaní uznesením gestorského výboru č. 300 z 18. júna 2009.Výbor určil poslanca **Pavla G O G U**  za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky,
2. navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy a hlasovať o predmetnom vládnom návrhu zákona **ihneď** po ukončení rozpravy k nemu (§ 83 ods. 2, a § 86 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov). Zároveň po skončení druhého čítania, pristúpiť k tretiemu čítaniu **ihneď** podľa § 84 ods. 2 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**Tibor Ca b a j, v.r.**

predseda

Výboru NR SR pre verejnú správu

a regionálny rozvoj

V Bratislave 18. júna 2009